नाम को महत्त्व देने वाले लोग अक्सर काम से पहले इस बात का भी हिसाब लगाते हैं कि उनका किया हुआ काम किसके खाते में जाएगा। इसके बाद वे कई बार इस बात की गणना करने की भी कोशिश करते हैं कि जिसके खाते में वह जाएगा वह उनके कितना करीब या उनसे कितना दूर है। जिसके खाते में उस काम का श्रेय जाएगा उसका नाम यदि उनके मित्रों या निकटवर्तियों की सूची में न हुआ तो वे उस काम में सहयोग के लिए कतई तैयार नहीं होते फिर चाहे वह काम सर्वसाधारण के लिए कितना ही महत्त्वपूर्ण या कल्याणकारी क्यों न हो। काम को अपने ही खाते में डालने की यह प्रवृत्ति समानधर्मा लोगों में भी आपसी सहयोग केे स्थान पर प्रतिद्वंद्विता उत्पन्न कर देती है। इस प्रतिद्वंद्विता से प्रेरित व्यक्ति अपने ही जैसा कार्य करने वाले को अपने से कम महत्त्वपूर्ण साबित करने की चेष्टा करने लगता है। साहित्य व राजनीति में इस तरह की प्रतिद्वंद्विता खेमेबाजी या दलबाजी में बदलने लगती है, जिससे लोग उनके चरम लक्ष्यों को नज़रअंदाज़ करके केवल अपने-अपने मार्गों को सही साबित करने की चेष्टा में अपनी शक्तियों का अपव्यय करने लगते हैं। साहित्य साधना द्वारा या सामाजिक प्रतिबद्धता से संयुक्त राजनीति द्वारा मानव कल्याण की चेष्टा के बजाय उनमें केवल इस बात को लेकर परस्पर युद्ध छिड़ जाता है कि उनके बताए गए मार्ग को ही सही मार्ग माना जाए।